Organizacion militara

L’**organizacion militara** descriu lei principis d'organizacion dei fòrças armadas d'un Estat o d'una entitat similara (rebellion, territòri independentista...). Dèvon integrar de dimensions variadas destinadas a assegurar la disciplina militara (mesa en plaça de rengs militars), a crear d'unitats administrativas permetent de gerir lei ressorsas umanas e materialas (basas militaras, regiments...) e a crear lei condicions permetent lo mantenement dei foncions necessàrias a una accion militara (comandament, ensenhament, combat, logistica, formacion, medecina...).

Es una question anciana qu'es probablament apareguda amb lei premiereis armadas organizadas durant l'Antiquitat. Per exemple, l'Estendard d'Ur, una gravadura dau milleni III avC, mòstra d'unitats diferenciadas e especializadas dins d'aspèctes donats dau combat (arquiers, carris...). Lei modèls utilizats conoguèron fòrça evolucions e foguèron lòngtemps especifics a una cultura o una civilizacion donada. Lo sistèma modèrne, basat sus la division o la bregada per lei fòrças terrstres e l'esquadra per la marina o l'aviacion, es eissit dei reflexions francesas menadas après la Guèrra de Sèt Ans (1756-1763) sus l'interès de combinar diferents tipes d'armas au sen d'una meteissa unitat. Adaptat amb succès per leis armadas revolucionàrias, se difusèt lentament dins lo rèsta dau mond amb la colonizacion e lei doas guèrras mondialas.

## Lei brancas dei fòrças armadas

La nocion de branca militara es un premier element d'organizacion dei fòrças armadas. Es fòrça anciana qu'es probable apareguda amb la creacion dei premierei marinas militaras. Consistís a recampar dins un meteis ensemble lei soudats especializats dins un meteis aspècte de la guèrra. Uei, dins la màger part deis armadas modèrnas, existís una armada de tèrra qu'es especializada dins lo combat terrèstre, una marina militara qu'es encargada deis operacions maritimas e una fòrça aeriana qu'es dedicada ais operacions aerianas. Certanei país tènon pas de marina quand an pas d'accès a la mar o a un fluvi important. D'autrei pòdon crear de brancas suplementàrias coma dins leis operacions espacialas o dins la defensa antiaeriana. Aquò varia segon l'istòria e la doctrina militara dau país regardat.

Una branca militara es generalament caracterizada per l'utilizacion de materiaus e de doctrinas militaras distints. Per exemple, lei naviris militars son un equipament caracteristic dei flòtas de combat. Pasmens, certaneis armas pòdon èsser comunas a mai d'una branca. Per exemple, es lo cas de l'artilharií qu'es un element constitiu de la guèrra terrèstra e de la guèrra navala. L'usatge d'aeronaus es tanben comun a la màger part dei brancas modèrnas. La doctrina militara es donc un element important dins la constitucion d'una branca. Per exemple, una unitat d'elicoptèrs de combat integrada dins una fòrça blindada utilizarà seis equipaments d'una maniera similara a una unitat d'elicoptèrs integrada dins una fòrça aeriana ai missions pus largas.


File:AT4 2REI 1.jpg|Soudat de l'Armada de Tèrra dei fòrças armadas francesas
File:USS John Paul Jones DDG-53.jpg|Destroièr de la marina militara deis Estats Units
File:Russian Air Force Mikoyan-Gurevich MiG-31P.jpg|Mig-31 dei fòrças aeroespacaialas russas
File:DF-31 ballistic missiles 20170919.jpg|Missil balistic de la Fòrça dei Fusadas chinesa, un exemple de branca militara particula pròpria


## Comandament, formacions e unitats

### Definicion

Lei nocions de comandament, de formacions e d'unitats son un autre element important de l'organizacion militara. Lo premier designa un ensemble de formacions e d'unitats plaçadas sota l'autoritat d'un meteis cap comandant. Lo segond designa un ensemble d'unitats, sovent especializadas dins una arma diferenta, plaçadas sota l'autoritat d'un meteis cap. Per exemple, es lo cas de la division o de l'esquadra. Enfin, l'unitat designa un ensemble reduch, generalament especializat dins una arma unica. Per exemple, es lo cas dau regiment o dau naviri. Dins certaneis armadas, existís tanben la nocion de sosunita que correspònd ai nivèus pus pichons de la tactica militara (companhiá, seccion...).

### Fòrças terrèstras

Existís dos modèls principaus per l'organizacion dei tropas terrèstras : aqueu de tipe occidentau e aqueu de tipe sovietic (desenant rus). Lei diferéncias pus importantas regardan l'organizacion dei formacions. Dins leis armadas occidentalas, lei bregadas o lei divisions son gropadas en còrs d'armada que son gropats en armadas que forman un grop d'armada. Dins leis armadas d'inspiracion sovietica, lei divisions son pus pichonas. Forman d'armadas egalament pus pichonas que seis equivalentas occidentalas. Puei, aqueleis armadas son gropadas dins de frònts. Una coordenacion especiala pòu de còps dirigir dos a quatre frònts.

### Fòrças navalas

A respècte dei fòrças terrèstras, lei fòrças navalas an una organizacion generala pus sopla car lei naviris son sovent dins l'obligacion de se dispersar o de cambiar de teatres. De mai, lo naviri i es l'unitat de basa. Lei nivèus organizacionaus i son donc ben mens nombrós car s'arrèstan a aquela escala.

### Fòrças aerianas

L'organizacion dei fòrças aerianas presenta de diferéncias importantas entre lei país en causa dei diferéncias importantas dins lo nombre d'aeronaus disponibles. D'efiech, l'organizacion d'una armada aeriana alinhant quauquei desenaus d'aparelhs es pas la meteissa causa d'aquela d'una fòrça dispausant de centenaus (o de miliers) d'aeronaus susceptibles d'èsser especializats dins una mission donada.

## Còrs expedicionari

Un còrs expedicionari es un recampament provisòri d'unitats militaras creat per menar una operacion particulara, generalament dins una region alunchada de lor territòri nacionau. Aquò necessita una organizacion especiala, especialament au nivèu de la logistica car l'avitalhament d'una tala formacion pòu lèu venir complèx. Pasmens, es possible de preparar leis unitats a la guèrra expedicionari en temps de patz (exercici de coalicion, mesa en plaça de sistèmas de comunicacion comuns...).

## Annèxas

### Liames intèrnes

* Armada.
* Guèrra.
* Unitat militara.

### Bibliografia

### Nòtas e referéncias